БОРИС ПАСТЕРНАК

КОПИ

Превод от руски: Кирил Кадийски, —

chitanka.info

Що водни кончета прелитат,

сноват насам-натам оси.

Жени се смеят от колите,

вървят колхозници с коси.

Използват хубавото време,

сеното сбират и пластят;

копи — от къщи по-големи —

в полето привечер стърчат.

По залез изведнъж копата

започва да напомня хан

и ляга си нощта в кревата,

с люцерна дъхава постлан.

А щом зората засияе,

копата става сеновал,

където месецът нехаен

се е заровил и преспал.

И пак талига след талига

се нижат вън по ранина

и недоспал, денят се вдига

в косата с плява и зърна.

По пладне пак лазурът блика,

пак греят облаци-копи

и дъхава като мастика

земята твоя дух крепи.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги